ขู่ฟอดไปหยกๆ! “เพชรฆาตอ๊อด” ฉีกสัญญา FSMART ขาดสะบั้น
สมาคมกีฬาฟุตบอลแห่งประเทศไทย ในพระบรมราชูปถัมภ์ ประกาศ : เพิกถอนสถานะตัวแทนจำหน่ายตั๋วฯ บริษัท ฟอร์ท สมาร์ท เซอร์วิส จำกัด (มหาชน) หรือ FSMART หลังไม่สามารถรองรับความต้องการซื้อตั๋วเข้าชมการแข่งขันฯ ของแฟนบอลได้
1 ส.ค. 2559

ตามที่สมาคมกีฬาฟุตบอลแห่งประเทศไทย ในพระบรมราชูปถัมภ์ ได้พิจารณาเลือก บริษัท ฟอร์ท สมาร์ท เซอร์วิส จำกัด (มหาชน) หรือ FSMART ให้เป็นผู้ดูแลการจำหน่ายตั๋วเข้าชมการแข่งขันฟุตบอลโลก 2018 รอบคัดเลือก โซนเอเชีย รอบ 3 นัดเหย้าทั้ง 5 นัด ซึ่งทาง บริษัท ฟอร์ท สมาร์ท เซอร์วิส จำกัด (มหาชน) ได้เริ่มดำเนินการจำหน่ายตั๋วแบบแพ็กเกจเป็นวันแรกเมื่อช่วงเช้าของวันที่ 1 สิงหาคม พ.ศ. 2559 ตั้งแต่เวลา 10.00 น. ที่ผ่านมา ทว่าเกิดปัญหาแฟนบอลส่วนใหญ่ยังไม่สามารถจองตั๋วการแข่งขันได้ จนมีเสียงวิพากษ์วิจารณ์อย่างมาก
ในการนี้ทาง สมาคมกีฬาฟุตบอลแห่งประเทศไทย ในพระบรมราชูปถัมภ์ โดย พล.ต.อ.สมยศ พุ่มพันธุ์ม่วง นายกสมาคมฯ ได้รับทราบถึงปัญหาที่เกิดขึ้น รวมทั้งความไม่พอใจของแฟนบอลชาวไทยทุกท่านด้วย ทั้งนี้ขอเรียนให้ทราบว่าทางสมาคมฯ ไม่ได้นิ่งนอนใจกับปัญหาที่เกิดขึ้น เพราะเป็นสิ่งที่ส่งผลกระทบต่อแฟนฟุตบอลไทยในวงกว้าง
หลังจากได้มีการประชุมหารือภายในเป็นการเร่งด่วน ดังนี้
1. ทางสมาคมฯ เล็งเห็นว่าระบบของ บริษัท ฟอร์ท สมาร์ท เซอร์วิส จำกัด (มหาชน) ไม่สามารถรองรับความต้องการในการซื้อตั๋วเข้าชมการแข่งขันฯ ของแฟนบอลได้
2. ปัญหาดังกล่าวก่อให้เกิดช่องทางในการจำหน่ายตั๋วเข้าชมการแข่งขันฯ เกินราคา ซึ่งถือว่าไม่เป็นไปตามเงื่อนไขที่ตกลงกันไว้
ในการนี้จึงขอเพิกถอนสถานะผู้ดูแลการจำหน่ายตั๋วเข้าชมการแข่งขันฯ ของ บริษัท ฟอร์ท สมาร์ท เซอร์วิส จำกัด (มหาชน) โดยมีผลนับแต่นี้เป็นต้นไป สำหรับการดำเนินการสรรหาตัวแทนจำหน่ายตั๋วเข้าชมการแข่งขันฯ รายใหม่นั้นทางสมาคมฯ จะมีการหารือถึงแนวทางการคัดเลือกก่อนออกประกาศอีกครั้งต่อไป
 
 
ประกาศ ณ วันที่ 1 สิงหาคม 2559
พล.ต.อ.สมยศ พุ่มพันธุ์ม่วงนายกกีฬาสมาคมฟุตบอลแห่งประเทศไทยในพระบรมราชูปถัมภ์